กฎกระทรวงกฎกระทรวงการเป็นหน่วยงานฝึกอบรมการดับเพลิงขั้นต้นและการเป็นหน่วยงานฝึกซ้อมดับเพลิงและฝึกซ้อมอพยพหนีไฟพ.ศ. ๒๕๕๖[๑] อาศัยอำนาจตามความในมาตรา ๕ วรรคหนึ่ง และมาตรา ๑๑ วรรคสองแห่งพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. ๒๕๕๔อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงแรงงานออกกฎกระทรวงไว้ ดังต่อไปนี้ข้อ ๑ ในกฎกระทรวงนี้ใบอนุญาต หมายความว่าใบอนุญาตเป็นหน่วยงานฝึกอบรมการดับเพลิงขั้นต้นหรือหน่วยงานฝึกซ้อมดับเพลิงและฝึกซ้อมอพยพหนีไฟแล้วแต่กรณีหมวด ๑การขออนุญาตและการอนุญาต ส่วนที่ ๑คุณสมบัติของผู้ขออนุญาตการขออนุญาต และการอนุญาต ข้อ ๒ นิติบุคคลผู้ขออนุญาตเป็นหน่วยงานฝึกอบรมการดับเพลิงขั้นต้นหรือหน่วยงานฝึกซ้อมดับเพลิงและฝึกซ้อมอพยพหนีไฟต้องมีคุณสมบัติและไม่มีลักษณะต้องห้าม ดังต่อไปนี้(๑) มีสำนักงานตั้งอยู่ในราชอาณาจักรไทย(๒) มีวัตถุประสงค์ในการจัดฝึกอบรมด้านความปลอดภัย อาชีวอนามัยและสภาพแวดล้อมในการทำงาน(๓) ไม่เคยถูกเพิกถอนใบอนุญาตเว้นแต่พ้นกำหนดสามปีนับแต่วันที่ถูกเพิกถอนใบอนุญาต(๔)ผู้กระทำการแทนนิติบุคคลต้องไม่เคยเป็นผู้กระทำการแทนของนิติบุคคลที่ถูกเพิกถอนใบอนุญาตเว้นแต่พ้นกำหนดห้าปีนับแต่วันที่ถูกเพิกถอนใบอนุญาตข้อ ๓ ให้ผู้ขออนุญาตตามข้อ๒ ยื่นคำขออนุญาตตามแบบและสถานที่ที่อธิบดีประกาศกำหนด พร้อมด้วยเอกสารดังต่อไปนี้(๑) สำเนาเอกสารที่แสดงความเป็นนิติบุคคล(๒) สำเนาหนังสือแสดงวัตถุประสงค์ในการประกอบกิจการ(๓) สำเนาบัตรประจำตัวประชาชนของผู้มีอำนาจกระทำการแทนนิติบุคคล(๔) แผนที่แสดงที่ตั้งของนิติบุคคลโดยสังเขป(๕) แผนที่แสดงที่ตั้งของสถานที่ฝึกภาคปฏิบัติโดยสังเขปในกรณีที่ขอเป็นหน่วยงานฝึกอบรมการดับเพลิงขั้นต้น(๖) เอกสารแสดงรายชื่อและสำเนาวุฒิการศึกษาของบุคลากรซึ่งทำหน้าที่บริหารจัดการ(๗) รายชื่อวิทยากร เอกสารหรือหลักฐานแสดงคุณสมบัติของวิทยากรรวมทั้งหนังสือยืนยันการเป็นวิทยากรให้กับนิติบุคคล(๘)เอกสารประกอบการฝึกอบรมหรือการฝึกซ้อมซึ่งมีเนื้อหาวิชาตามที่กำหนดในหลักสูตรที่ขออนุญาต(๙) เอกสารแสดงรายการอุปกรณ์ที่ใช้ประกอบในการฝึกอบรมหรือการฝึกซ้อมทั้งภาคทฤษฎีและภาคปฏิบัติ ในหลักสูตรที่ขออนุญาตให้ผู้มีอำนาจกระทำการแทนนิติบุคคลของผู้ขออนุญาตลงลายมือชื่อรับรองความถูกต้องของสำเนาเอกสารตามวรรคหนึ่งข้อ ๔ ในการเป็นหน่วยงานฝึกอบรมการดับเพลิงขั้นต้นหรือหน่วยงานฝึกซ้อมดับเพลิงและฝึกซ้อมอพยพหนีไฟต้องปฏิบัติตามเงื่อนไขดังต่อไปนี้(๑)จัดให้มีบุคลากรซึ่งสำเร็จการศึกษาไม่ต่ำกว่าปริญญาตรีทำหน้าที่บริหารจัดการการฝึกอบรมหรือการฝึกซ้อมอย่างน้อยหนึ่งคน(๒) จัดให้มีวิทยากรซึ่งมีคุณสมบัติตามข้อ ๒๖ หรือข้อ ๒๙ แล้วแต่กรณีที่ทำงานเต็มเวลาในหน่วยงานอย่างน้อยหนึ่งคน(๓) จัดให้มีสถานที่ฝึกภาคปฏิบัติและมีอุปกรณ์ประกอบการฝึกอบรมหรือฝึกซ้อมที่เหมาะสมกับหลักสูตร แล้วแต่กรณีข้อ ๕ ในกรณีที่หน่วยงานที่เป็นราชการส่วนกลางราชการส่วนภูมิภาคหรือราชการส่วนท้องถิ่นมายื่นขออนุญาตเป็นหน่วยงานฝึกอบรมการดับเพลิงขั้นต้นหรือหน่วยงานฝึกซ้อมดับเพลิงและฝึกซ้อมอพยพหนีไฟให้นำความตามข้อ ๓ มาใช้บังคับโดยอนุโลมให้นำกฎกระทรวงนี้มาใช้บังคับโดยอนุโลมกับหน่วยงานตามวรรคหนึ่งที่ได้รับใบอนุญาตด้วยข้อ ๖ เมื่อมีผู้ยื่นคำขออนุญาตและอธิบดีพิจารณาแล้วเห็นว่าผู้ยื่นคำขออนุญาตมีคุณสมบัติและไม่มีลักษณะต้องห้ามตามข้อ ๒ และมีความพร้อมในการปฏิบัติตามข้อ๔ให้อธิบดีออกใบอนุญาตตามแบบที่อธิบดีกำหนดแก่ผู้ยื่นคำขออนุญาตเป็นหน่วยงานฝึกอบรมการดับเพลิงขั้นต้นหรือหน่วยงานฝึกซ้อมดับเพลิงและฝึกซ้อมอพยพหนีไฟแล้วแต่กรณี ภายในหกสิบวันนับแต่วันที่ได้รับคำขอ ในกรณีมีเหตุอันสมควร อาจขยายระยะเวลาได้ซึ่งรวมแล้วต้องไม่เกินเก้าสิบวันในกรณีที่อธิบดีพิจารณาแล้วเห็นว่าผู้ยื่นคำขออนุญาตไม่มีคุณสมบัติหรือมีลักษณะต้องห้ามอย่างหนึ่งอย่างใดตามข้อ ๒หรือไม่มีความพร้อมในการปฏิบัติตามข้อ ๔ให้อธิบดีมีหนังสือแจ้งให้ผู้ยื่นคำขออนุญาตทราบโดยเร็วข้อ ๗ ในกรณีที่ผู้รับใบอนุญาตตามข้อ๖ มีการเปลี่ยนแปลงที่ตั้ง บุคลากรซึ่งทำหน้าที่บริหารจัดการ วิทยากรหรือมีการเปลี่ยนแปลงอื่นใดจากที่ได้ยื่นขออนุญาตไว้ให้แจ้งเป็นหนังสือพร้อมส่งเอกสารแสดงการเปลี่ยนแปลงต่ออธิบดีภายในสามสิบวันนับแต่วันที่มีการเปลี่ยนแปลงและให้นำความตามข้อ ๖ มาใช้บังคับโดยอนุโลมข้อ ๘ ใบอนุญาตให้มีอายุสามปีนับแต่วันที่ออกใบอนุญาตส่วนที่ ๒การขอต่ออายุใบอนุญาตและการออกใบแทนใบอนุญาต ข้อ ๙ การขอต่ออายุใบอนุญาตให้ยื่นคำขอตามแบบและสถานที่ที่อธิบดีประกาศกำหนดไม่น้อยกว่าหกสิบวันก่อนวันที่ใบอนุญาตจะสิ้นอายุและให้นำความในข้อ ๒ ข้อ ๓ ข้อ ๖ และข้อ ๗ มาใช้บังคับแก่การยื่นคำขอต่ออายุใบอนุญาตโดยอนุโลมเมื่อได้ยื่นคำขอต่ออายุใบอนุญาตแล้วให้ผู้ได้รับอนุญาตดำเนินการต่อไปได้จนกว่าอธิบดีจะสั่งไม่อนุญาตให้ต่ออายุใบอนุญาตนั้นการต่ออายุใบอนุญาตให้มีอายุคราวละสามปีนับแต่วันที่ใบอนุญาตเดิมสิ้นอายุข้อ ๑๐ ในกรณีที่ใบอนุญาตสูญหาย ถูกทำลายหรือชำรุดในสาระสำคัญให้ยื่นคำขอใบแทนใบอนุญาตต่ออธิบดีภายในสิบห้าวันนับแต่วันที่ได้ทราบถึงการสูญหายถูกทำลาย หรือชำรุดดังกล่าวส่วนที่ ๓การพักใช้และการเพิกถอนใบอนุญาต ข้อ ๑๑ ผู้รับใบอนุญาตผู้ใดฝ่าฝืนหรือไม่ปฏิบัติตามกฎกระทรวงนี้ให้อธิบดีมีอำนาจสั่งพักใช้ใบอนุญาต โดยมีกำหนดระยะเวลา ดังต่อไปนี้(๑) ครั้งที่หนึ่ง สามสิบวัน(๒) ครั้งที่สอง ไม่น้อยกว่าสามสิบวัน แต่ไม่เกินหกสิบวัน(๓) ครั้งที่สาม ไม่น้อยกว่าหกสิบวัน แต่ไม่เกินเก้าสิบวันข้อ ๑๒ ให้อธิบดีมีอำนาจเพิกถอนใบอนุญาตที่ออกให้แก่ผู้รับใบอนุญาตที่ฝ่าฝืนหรือไม่ปฏิบัติตามกฎกระทรวงได้ในกรณีดังต่อไปนี้(๑)ผู้รับใบอนุญาตเคยถูกสั่งพักใช้ใบอนุญาตสามครั้งและฝ่าฝืนหรือไม่ปฏิบัติตามกฎกระทรวงนี้อีก(๒) ผู้รับใบอนุญาตเคยถูกสั่งพักใช้ใบอนุญาตสองครั้งและฝ่าฝืนหรือไม่ปฏิบัติตามกฎกระทรวงนี้ซ้ำในเรื่องเดียวกัน(๓)ปรากฏข้อเท็จจริงภายหลังว่าผู้รับใบอนุญาตขาดคุณสมบัติหรือมีลักษณะต้องห้ามอย่างหนึ่งอย่างใดตามข้อ๒(๔)ปรากฏข้อเท็จจริงว่าผู้รับใบอนุญาตเรียกเก็บเงินจากผู้รับบริการแล้วไม่จัดให้มีการฝึกอบรมหรือฝึกซ้อม(๕) ดำเนินการฝึกอบรมหรือฝึกซ้อมในระหว่างถูกสั่งพักใช้ใบอนุญาต(๖) ออกหลักฐานการฝึกอบรมหรือฝึกซ้อมโดยไม่มีการดำเนินการข้อ ๑๓ คำสั่งพักใช้ใบอนุญาตและคำสั่งเพิกถอนใบอนุญาตให้ทำเป็นหนังสือแจ้งให้ผู้รับใบอนุญาตทราบในกรณีที่ไม่พบตัวผู้รับใบอนุญาตหรือผู้รับใบอนุญาตไม่ยอมรับคำสั่งให้ปิดคำสั่งดังกล่าวไว้ในที่เปิดเผยซึ่งเห็นได้ง่าย ณ สำนักงานของผู้รับใบอนุญาตและให้ถือว่าได้ทราบคำสั่งนั้นแล้วตั้งแต่วันที่ปิดคำสั่งหมวด ๒วิธีการให้บริการและการกำหนดค่าบริการ ส่วนที่ ๑บททั่วไป ข้อ ๑๔ ให้ผู้รับใบอนุญาตแจ้งกำหนดการฝึกอบรมหรือการฝึกซ้อมรายชื่อวิทยากรและผู้ดูแลการฝึกอบรมหรือการฝึกซ้อมต่ออธิบดีหรือผู้ซึ่งอธิบดีมอบหมายล่วงหน้าไม่น้อยกว่าเจ็ดวันทำการก่อนการฝึกอบรมหรือการฝึกซ้อมแล้วแต่กรณีข้อ ๑๕ ให้ผู้รับใบอนุญาตดำเนินการให้เป็นไปดังรายละเอียดที่ได้แจ้งไว้ตามข้อ๑๔และให้ออกหลักฐานการฝึกอบรมหรือการฝึกซ้อมให้แก่ผู้รับบริการภายหลังเสร็จสิ้นการฝึกอบรมหรือการฝึกซ้อมข้อ ๑๖ ให้ผู้รับใบอนุญาตส่งรายงานสรุปผลการฝึกอบรมหรือการฝึกซ้อมพร้อมด้วยรายชื่อวิทยากรและผู้ดูแลการฝึกอบรมหรือการฝึกซ้อมต่ออธิบดีหรือผู้ซึ่งอธิบดีมอบหมายภายในสามสิบวันนับแต่วันที่เสร็จสิ้นการฝึกอบรมหรือการฝึกซ้อมแล้วแต่กรณีข้อ ๑๗ วิทยากรต้องได้รับการฝึกอบรมหรือเพิ่มเติมความรู้ที่เกี่ยวข้องกับการป้องกันและระงับอัคคีภัยไม่น้อยกว่าหกชั่วโมงต่อปีข้อ ๑๘ ให้ผู้รับใบอนุญาตส่งหลักฐานการฝึกอบรมหรือเพิ่มเติมความรู้ของวิทยากรต่ออธิบดีหรือผู้ซึ่งอธิบดีมอบหมายภายในวันที่สิบห้าของเดือนมกราคมข้อ ๑๙ ให้อธิบดีหรือผู้ซึ่งอธิบดีมอบหมายมีอำนาจเข้าไปในสถานที่ทำงานหรือสถานที่ตั้งและสถานที่จัดฝึกอบรมหรือฝึกซ้อมของผู้รับใบอนุญาตเพื่อสอบถามข้อเท็จจริง ตรวจสอบหรือกำกับดูแลให้หน่วยงานดังกล่าวปฏิบัติให้เป็นไปตามกฎกระทรวงนี้ให้ผู้ที่เกี่ยวข้องอำนวยความสะดวก ชี้แจงข้อเท็จจริงและส่งสิ่งของหรือเอกสารที่เกี่ยวข้องแก่อธิบดีหรือผู้ซึ่งอธิบดีมอบหมายในการปฏิบัติหน้าที่ตามวรรคหนึ่งส่วนที่ ๒การฝึกอบรมการดับเพลิงขั้นต้น ข้อ ๒๐ หน่วยงานฝึกอบรมการดับเพลิงขั้นต้นต้องจัดให้มีการฝึกอบรมทั้งภาคทฤษฎีและภาคปฏิบัติข้อ ๒๑ การฝึกอบรมภาคทฤษฎีต้องมีกำหนดระยะเวลาการฝึกอบรมไม่น้อยกว่าสามชั่วโมงและอย่างน้อยต้องมีเนื้อหาวิชาดังต่อไปนี้(๑) ทฤษฎีการเกิดเพลิงไหม้(๒) การแบ่งประเภทของเพลิง และวิธีดับเพลิงประเภทต่าง ๆ(๓) จิตวิทยาเมื่อเกิดอัคคีภัย(๔) การป้องกันแหล่งกำเนิดของการติดไฟ(๕) เครื่องดับเพลิงชนิดต่าง ๆ(๖)วิธีการใช้อุปกรณ์คุ้มครองความปลอดภัยส่วนบุคคลที่ใช้ในการดับเพลิง(๗) แผนป้องกันและระงับอัคคีภัย(๘) การจัดระบบป้องกันและระงับอัคคีภัยการประยุกต์ใช้ระบบและอุปกรณ์ที่มีอยู่ในสถานประกอบกิจการข้อ ๒๒ การฝึกอบรมภาคปฏิบัติต้องมีกำหนดระยะเวลาการฝึกอบรมไม่น้อยกว่าสามชั่วโมงโดยผู้เข้ารับการฝึกอบรมทุกคนต้องได้รับการฝึกปฏิบัติเกี่ยวกับการใช้อุปกรณ์ดับเพลิงและอย่างน้อยต้องมีการฝึกอบรมภาคปฏิบัติ ดังต่อไปนี้(๑) ฝึกดับเพลิงประเภท เอด้วยการใช้เครื่องดับเพลิงแบบเคลื่อนย้ายได้ที่ใช้น้ำสะสมแรงดันหรือสารดับเพลิงที่สามารถดับเพลิงประเภทเอ(๒) ฝึกดับเพลิงประเภท บีด้วยการใช้เครื่องดับเพลิงแบบเคลื่อนย้ายได้ที่ใช้สารดับเพลิงชนิดคาร์บอนไดออกไซด์โฟม ผงเคมีแห้ง หรือสารดับเพลิงที่สามารถดับเพลิงประเภท บี(๓) ฝึกดับเพลิงประเภท ซีด้วยการใช้เครื่องดับเพลิงแบบเคลื่อนย้ายได้ที่ใช้สารดับเพลิงชนิดคาร์บอนไดออกไซด์ผงเคมีแห้ง หรือสารดับเพลิงที่สามารถใช้ดับเพลิงประเภท ซี(๔) ฝึกดับเพลิงโดยใช้สายดับเพลิงข้อ ๒๓ สถานที่ฝึกภาคปฏิบัติอย่างน้อยต้องมีลักษณะดังต่อไปนี้(๑) มีสถานที่เป็นสัดส่วนเหมาะสมแก่การฝึกภาคปฏิบัติ(๒) มีความปลอดภัยต่อผู้เข้ารับการฝึกอบรมและชุมชนใกล้เคียง(๓) ไม่อยู่ในบริเวณที่อาจเป็นเหตุให้เกิดการระเบิด หรือติดไฟได้ง่ายต่อสถานที่ใกล้เคียง(๔) ไม่ก่อให้เกิดมลพิษต่อสิ่งแวดล้อมหรือมีระบบกำจัดมลพิษที่เหมาะสมข้อ ๒๔ อุปกรณ์ที่ใช้ในการฝึกภาคปฏิบัติอย่างน้อยต้องมีรายการดังต่อไปนี้(๑) เครื่องดับเพลิงแบบเคลื่อนย้ายได้ที่สามารถดับเพลิงประเภท เอประเภท บี และประเภท ซี(๒) สายส่งน้ำดับเพลิง สายฉีดน้ำดับเพลิงกระบอกฉีดน้ำดับเพลิงหรือหัวฉีดน้ำดับเพลิง(๓) อุปกรณ์คุ้มครองความปลอดภัยส่วนบุคคลที่ใช้สำหรับการดับเพลิงซึ่งอย่างน้อยต้องประกอบด้วยเสื้อคลุมดับเพลิง ถุงมือ รองเท้าหมวกดับเพลิงที่มีกระบังหน้า และหน้ากากป้องกันความร้อนอุปกรณ์ตามวรรคหนึ่งต้องสามารถใช้งานได้ดีมีความปลอดภัยต่อการฝึกและต้องมีจำนวนที่เพียงพอต่อผู้เข้ารับการฝึกอบรมข้อ ๒๕ การฝึกอบรมภาคทฤษฎีหน่วยงานฝึกอบรมการดับเพลิงขั้นต้นต้องจัดให้ห้องฝึกอบรมหนึ่งห้องมีผู้เข้ารับการฝึกอบรมไม่เกินหกสิบคนและมีวิทยากรอย่างน้อยหนึ่งคนการฝึกอบรมภาคปฏิบัติหน่วยงานฝึกอบรมการดับเพลิงขั้นต้นต้องจัดให้มีวิทยากรอย่างน้อยหนึ่งคนต่อผู้เข้ารับการฝึกอบรมไม่เกินยี่สิบคนข้อ ๒๖ วิทยากรผู้ทำการฝึกอบรมการดับเพลิงขั้นต้นต้องมีคุณสมบัติอย่างหนึ่งอย่างใดดังต่อไปนี้(๑) สำเร็จการศึกษาไม่ต่ำกว่าระดับปริญญาตรีที่มีการเรียนวิชาเกี่ยวกับอัคคีภัยและมีประสบการณ์การเป็นวิทยากรเกี่ยวกับอัคคีภัยภายหลังจากที่สำเร็จการศึกษาไม่น้อยกว่าสามปี(๒) ผ่านการอบรมในหลักสูตรการฝึกอบรมการดับเพลิงขั้นก้าวหน้า ขั้นสูงหรือทีมดับเพลิงและมีประสบการณ์การเป็นวิทยากรเกี่ยวกับอัคคีภัยไม่น้อยกว่าสามปี(๓)ผ่านการอบรมหลักสูตรครูฝึกดับเพลิงหรือครูฝึกป้องกันบรรเทาสาธารณภัยจากหน่วยงานราชการและมีประสบการณ์การเป็นวิทยากรเกี่ยวกับอัคคีภัยไม่น้อยว่าสองปี(๔)ปฏิบัติงานหรือเคยปฏิบัติงานเป็นพนักงานดับเพลิงในทีมดับเพลิงของสถานประกอบกิจการไม่น้อยกว่าสามปีและผ่านการอบรมตั้งแต่หลักสูตรการฝึกอบรมการดับเพลิงขั้นต้นขึ้นไปหรือผ่านการฝึกอบรมหลักสูตรวิทยากรการป้องกันและระงับอัคคีภัยจากหน่วยงานราชการและมีประสบการณ์การเป็นวิทยากรเกี่ยวกับอัคคีภัยไม่น้อยกว่าสองปี(๕) ปฏิบัติงานหรือเคยปฏิบัติงานในหน้าที่พนักงานดับเพลิงของหน่วยงานราชการไม่น้อยกว่าสามปีและผ่านการอบรมตั้งแต่หลักสูตรการฝึกอบรมการดับเพลิงขั้นต้นขึ้นไปหรือผ่านการฝึกอบรมหลักสูตรวิทยากรการป้องกันและระงับอัคคีภัยจากหน่วยงานราชการและมีประสบการณ์การเป็นวิทยากรเกี่ยวกับอัคคีภัยไม่น้อยกว่าหนึ่งปีส่วนที่ ๓การฝึกซ้อมดับเพลิงและฝึกซ้อมอพยพหนีไฟ ข้อ ๒๗ หน่วยงานฝึกซ้อมดับเพลิงและฝึกซ้อมอพยพหนีไฟต้องจัดให้มีการประชุมชี้แจงและซักซ้อมผู้เกี่ยวข้องให้เข้าใจในเรื่องดังต่อไปนี้(๑) แผนการดับเพลิงและวิธีการดับเพลิงของสถานประกอบกิจการ(๒) แผนการอพยพหนีไฟและวิธีการอพยพหนีไฟของสถานประกอบกิจการ(๓) การค้นหา ช่วยเหลือ และเคลื่อนย้ายผู้ประสบภัยข้อ ๒๘ การฝึกซ้อมดับเพลิงและฝึกซ้อมอพยพหนีไฟตามข้อ๒๗ต้องจัดให้มีการจำลองเหตุการณ์และฝึกซ้อมเสมือนเหตุการณ์จริงในสถานที่ปฏิบัติงานของผู้รับการฝึกข้อ ๒๙ วิทยากรผู้ดำเนินการฝึกซ้อมดับเพลิงและฝึกซ้อมอพยพหนีไฟต้องมีคุณสมบัติอย่างหนึ่งอย่างใดดังต่อไปนี้(๑)สำเร็จการศึกษาไม่ต่ำกว่าระดับปริญญาตรีที่มีการเรียนวิชาเกี่ยวกับอัคคีภัยและมีประสบการณ์ในการป้องกันและระงับอัคคีภัยภายหลังจากที่สำเร็จการศึกษาไม่น้อยกว่าสามปี(๒)ผ่านการอบรมด้านอัคคีภัยในหลักสูตรผู้อำนวยการการดับเพลิงหรือผ่านการอบรมหลักสูตรครูฝึกดับเพลิงหรือครูฝึกป้องกันบรรเทาสาธารณภัยจากหน่วยงานราชการโดยมีประสบการณ์ในการป้องกันและระงับอัคคีภัยไม่น้อยกว่าสามปี(๓) ผ่านการอบรมในหลักสูตรการฝึกอบรมการดับเพลิงขั้นก้าวหน้า ขั้นสูงหลักสูตรวิทยากรการป้องกันและระงับอัคคีภัยจากหน่วยงานราชการหรือหลักสูตรทีมดับเพลิงโดยมีประสบการณ์ในการป้องกันและระงับอัคคีภัยไม่น้อยกว่าสามปี(๔)ปฏิบัติงานหรือเคยปฏิบัติงานในหน้าที่พนักงานดับเพลิงของหน่วยงานราชการโดยมีประสบการณ์ในการป้องกันและระงับอัคคีภัยไม่น้อยกว่าสามปีส่วนที่ ๔ค่าบริการ ข้อ ๓๐ ค่าบริการในการฝึกอบรมการดับเพลิงขั้นต้นให้จัดเก็บได้ในอัตราไม่เกิน ๑,๕๐๐ บาท ต่อคนข้อ ๓๑ ค่าบริการในการฝึกซ้อมดับเพลิงและฝึกซ้อมอพยพหนีไฟให้จัดเก็บได้ในอัตรา ดังต่อไปนี้(๑) ในการฝึกซ้อมตั้งแต่ ๑๐ ถึง ๙๙ คน ไม่เกินครั้งละ ๑๕,๐๐๐ บาท(๒) ในการฝึกซ้อมตั้งแต่ ๑๐๐ ถึง ๔๙๙ คน ไม่เกินครั้งละ ๒๐,๐๐๐ บาท(๓) ในการฝึกซ้อมตั้งแต่ ๕๐๐ คนขึ้นไป ไม่เกินครั้งละ๒๕,๐๐๐ บาทหมวด ๓ค่าธรรมเนียม ข้อ ๓๒ ให้กำหนดค่าธรรมเนียมในอัตรา ดังต่อไปนี้(๑) ใบอนุญาตให้บริการด้านความปลอดภัยอาชีวอนามัย ฉบับละ ๒๐,๐๐๐ บาท และสภาพแวดล้อมในการทำงานในการเป็นหน่วยงานฝึกอบรมการดับเพลิงขั้นต้น(๒) ใบอนุญาตให้บริการด้านความปลอดภัยอาชีวอนามัย ฉบับละ ๒๐,๐๐๐ บาทและสภาพแวดล้อมในการทำงานในการเป็นหน่วยงานฝึกซ้อมดับเพลิงและฝึกซ้อมอพยพหนีไฟ(๓) ใบแทนใบอนุญาต ฉบับละ๕๐๐ บาท(๔) การต่ออายุใบอนุญาต ครั้งละเท่ากับค่าธรรมเนียม ใบอนุญาตประเภทนั้นๆให้ยกเว้นค่าธรรมเนียมตามวรรคหนึ่งแก่ราชการส่วนกลางราชการส่วนภูมิภาค หรือราชการส่วนท้องถิ่นซึ่งได้รับใบอนุญาตให้ไว้ณ วันที่ ๑๘ ธันวาคม พ.ศ. ๒๕๕๖ร้อยตำรวจเอกเฉลิม อยู่บำรุงรัฐมนตรีว่าการกระทรวงแรงงานหมายเหตุ:- เหตุผลในการประกาศใช้กฎกระทรวงฉบับนี้ คือ โดยที่มาตรา ๕ วรรคหนึ่งแห่งพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. ๒๕๕๔บัญญัติให้รัฐมนตรีว่าการกระทรวงแรงงานมีอำนาจออกกฎกระทรวงกำหนดค่าธรรมเนียมไม่เกินอัตราท้ายพระราชบัญญัตินี้ประกอบกับมาตรา ๑๑ วรรคสองกำหนดให้นิติบุคคลที่ประสงค์จะให้บริการจัดฝึกอบรมเพื่อส่งเสริมความปลอดภัยอาชีวอนามัย และสภาพแวดล้อมในการทำงานจะต้องได้รับอนุญาตจากอธิบดีและคุณสมบัติของผู้ขออนุญาต การขออนุญาต การอนุญาต การขอต่ออายุใบอนุญาตการออกใบแทนใบอนุญาต การพักใช้และการเพิกถอนใบอนุญาต การกำหนดค่าบริการและวิธีการให้บริการ ให้เป็นไปตามหลักเกณฑ์ วิธีการและเงื่อนไขที่กำหนดในกฎกระทรวง จึงจำเป็นต้องออกกฎกระทรวงนี้ปริยานุช/ผู้จัดทำ๑๔ มกราคม ๒๕๕๗ณัฐพร/ผู้ตรวจ๑๔ มกราคม ๒๕๕๗[๑] ราชกิจจานุเบกษาเล่ม ๑๓๑/ตอนที่ ๙ ก/หน้า ๑/๑๖ มกราคม ๒๕๕๗